04/10/2012 | Administración LocalMunicipal
Santiago de Compostela
Urbanismo. Sección de Planeamento e Xestión
Posta en marcha de novas medidas de control de tráfico no Concello de Santiago de Compostela

ANUNCIO BANDO DA ALCALDÍA Austine Poncelas Calcan, como alcalde do Concello de Santiago de Compostela, fai saber: A ordenación do tráfico de vehículos e persoas nas vías urbanas é unha competencia que o artigo 25.2 b) da Lei 7/85, do 2 de abril, reguladora das bases do réxime local atribúe aos concellos. Esta competencia esténdese tamén, en virtude do disposto no artigo 7 do Real decreto 339/1990, do 2 de marzo, polo que se aproba o texto articulado da Lei sobre tráfico, circulación de vehículos a motor e seguridade viaria, á regulación do uso peonil das rúas. Pola súa banda, o artigo 45 da Lei 30/92, do 26 de novembro, de réxime xurídico das administracións públicas e do procedemento administrativo común, insta ás administracións públicas a que impulsen o emprego e aplicación das técnicas e medios electrónicos, informáticos e telemáticos para o desenvolvemento da actividade e o exercicio das súas competencias, establecendo os programas e aplicacións que terán que ser previamente aprobados polo órgano competente e cuxas características deberán ser difundidas. Co fin de mellorar as condicións de ordenación e regulación do tráfico na cidade e, fundamentalmente, para garantir o cumprimento das normas de seguridade viaria, este Concello xa ten posto en funcionamento diversas medidas encamiñadas a dotar dunha maior eficacia os procedementos sancionadores en materia de tráfico, circulación de vehículos a motor e seguridade viaria que se están a xestionar na área de mobilidade. Con base en todo iso, a Concellería Delegada de Mobilidade poñerá en marcha un sistema de control de acceso á zona monumental, destinado a detectar e rexistrar as infraccións cometidas polo acceso de vehículos non autorizados. Tendo en conta as características do casco histórico da cidade, coa finalidade de atopar un equilibrio entre a mellora da calidade de vida dos seus habitantes e a protección do patrimonio cultural, delimitáronse unha serie de zonas que estarán vixiadas por cámaras de regulación do tráfico co obxecto de controlar os vehículos que acceden á zona peonil. O sistema actuará sobre os vehículos que acceden a esta zona fóra dos horarios permitidos ou sen dispoñer da pertinente autorización, captará a imaxe e lerá as súas matrículas para remitir os datos a un servidor de aplicacións que comprobará de xeito automático se os vehículos dispoñen da autorización na correspondente base de datos. En caso negativo, un axente comprobará que a imaxe reúne os requisitos de proba para validala e formular a correspondente denuncia ou, en caso contrario, rexeitar o tramite. Os datos previamente validados remitiranse á oficina de xestión de infraccións de tráfico para a súa tramitación. O Concello, ademais de dispoñer das autorizacións legais esixibles para poñer en funcionamento este sistema, informou á Xunta Local de Seguridade da súa inminente implantación. Este dispositivo poñerase en funcionamento a partir do vindeiro mes de outubro deste ano e permitirá mellorar a circulación e a regulación do tráfico así como a seguridade de todas as persoas usuarias da vía. Para xeral coñecemento, este bando publicarase no Boletín Oficial da Provincia da Coruña e insertaranse anuncios nun dos xornais de maior difusión local. Santiago de Compostela, 13 de setembro de 2012. O ALCALDE Asdo.: Ángel Currás Fernández